WORK กำไรช่วงที่เหลือแรงต่อเนื่องGrowth Stock เบอร์หนึ่งกลุ่มบันเทิง
WORK รายงานกำไร Q2/58 เด่นสุด สูงสุดในรอบ 3 ปี จากรายได้ขยับสูงขึ้นตามเรตติ้ง และประสิทธิภาพคุมรายจ่าย คาดกำไร Q3/58 ขยับขึ้นต่อเนื่อง หนุนกำไรต่อหุ้นทั้งปีโตเกิน 7 เท่า และคาดกำไรโตก้าวกระโดดใน 5 ปีนี้ แนะนำซื้อ และเป็น Top Pick กลุ่ม
14 ส.ค. 2558

บล.เอเซีย พลัส ระบุในบทวิเคราะห์ (14 ส.ค.) ว่า บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK รายงานงบไตรมาส 2/58 มีกำไรสุทธิ 113 ล้านบาท สร้างสถิติสูงสุดในรอบ 3 ปี (มากกว่าคาดที่ 82 ล้านบาท) พลิกจากขาดทุน 11 ล้านบาทในไตรมาส 1/58
 
แม้คาดเศรษฐกิจในครึ่งปีผลังของปี 58 ยังชะลอตัว แต่กำไรจะยังเติบโตได้ต่อเนื่อง เนื่องจากเรตติ้ง (15+ ทั่วประเทศ) สูงขึ้นต่อเนื่อง จาก 0.734 ในเดือน มี.ค. มาอยู่ที่ 0.884 ในเดือน ก.ค. และในครึ่งปีหลังยังมีรายการที่คาดจะมีเรตติ้งดีเพิ่มเติม อาทิ SME ตีแตก, The Angel season 2 บวกกับจำนวนผู้ชมที่เข้าถึงช่องดิจิทัลทีวีมากขึ้นตามการขยายโครงข่ายที่กว้างขึ้น หนุนเรตติ้งช่องเพิ่มขึ้นได้อีก ส่งผลให้คาดว่าจะปรับเพิ่มอัตราค่าโฆษณาได้อีก และคาด Utilization rate จะเพิ่มขึ้นต่อเนื่อง
นอกจากนี้ยังเพิ่มฐานผู้ชม โดยย้ายรายการ ชิงร้อยชิงล้านจากช่อง 3 มาออกอากาศช่องตนเองในเวลาเดิม และสามารถขายโฆษณาได้ในอัตราเดิม เพราะไม่ต้องจ่ายค่าเช่าเวลาออกอากาศ หนุนรายได้ธุรกิจสื่อทีวีเติบโตต่อเนื่อง
ทั้งนี้กำไรไตรมาส 2/58 คิดเป็น 42% ของประมาณการกำไรทั้งปี 2558 ส่งผลให้ฝ่ายวิจัยมีโอกาสปรับเพิ่มประมาณการกำไรปี 2558 หลังประชุมนักวิเคราะห์ในวันที่ 26 ส.ค.นี้ ภายใต้ประมาณการเดิม คาดกำไรต่อหุ้นในปีนี้อยู่ที่ 0.58 ล้านบาท เติบโตถึง 7.3 เท่าตัว และคาดจะเติบโตสูง 72% ในปีหน้า ภายใต้สมมติฐานรายได้ค่าโฆษณาเฉลี่ยต่อนาทีทั้งปี 2559 แบบอนุรักษ์นิยมที่ 3.8 หมื่นบาทต่อนาที
 
มีโอกาสปรับเพิ่มประมาณการ บวกกับเชื่อว่ากำไรจะเติบโตก้าวกระโดดใน 5 ปีนี้ ขณะที่มูลค่าพื้นฐานปัจจุบัน (45.00 บาท) มี upside 14.6% ซึ่งยังไม่รวมมูลค่าเพิ่มจากการประกาศแจก WORKW1 (XR 18 ก.ย. 58) ราว 0.59 บาทต่อหุ้น WORK จึงคงคำแนะนำ “ซื้อ” และยังคงเป็น Top pick กลุ่ม ทั้งนี้ จ่ายปันผลระหว่างการ 0.19 บาท (XD 2 ก.ย.)